अफसोस है कि देश के आगे आदर्श नहीं रहे। हमारे राजनेताओं ने आदर्श मसल कर रख दिए। इनके सामने केवल चुनाव जीतने का लक्ष्य है समाज को सही दिशा देने में उनकी रुचि नहीं है। सुप्रीम कोर्ट ने भीड़ द्वारा लोगों को मारने या पीटने (लिंचिंग) के खिलाफ आवाज़ उठाई है लेकिन सुनता कौन है? निराशा का वातावरण है। आपसी अविश्वास बढ़ा है। आपसी हिंसा बढ़ी है। कोई नहीं जो माहौल को शांत करे। हमारी मूर्खता का आलम यह है कि हिमा दास की सफलता के बाद गूगल में सबसे अधिक यह सर्च किया गया कि उसकी जात क्या है? यही सर्च पीवी सिंधु की भी हुई थी। जब टिकटों का वितरण या नियुक्तियां जाति को देख कर की जाती हो तब यह आशा ही नहीं करनी चाहिए कि जातिवाद कम होगा।